|  |
| --- |
| Dato4. september 2024 |

Sagsansvarlig:

Louise Elvigaard Christensen

Voksenspecialenheden

Telefon, direkte: 59 53 53 77

Kontakt

Kalundborg Kommune

Holbækvej 141 B

4400 Kalundborg

Høringssvar – Budget 2025

Voksenspecialenheden

**Resumé af høringssvaret**

Medarbejderne i Voksenspecialenheden indgiver høringssvar til budget 2025 på følgende:

* Vi er bekymrede for Voksenspecialenhedens økonomi
* Vi bakker op om forslaget til ny tilbygning til Rådhuset, men påpeger udfordringerne med infrastrukturen samt tilgængelighed for borgerne
* Vi bakker op om udvidelse af antal ture med flextrafik
* Vi anbefaler tiltag i forhold til Tandplejens fremtid
* Vi bakker ikke op om besparelsen hos Børn og Familie
* Vi bakker ikke op om besparelser i HR-puljer.

**Bekymring for Voksenspecialenhedens økonomi**

Voksenspecialenhedens medarbejdere har forståelse for situationen omkring Kalundborg Kommunes økonomi, men er bekymrede for Voksenspecialenhedens økonomi i lyset af anbefalingen om ikke at imødekomme vurderingen af tilførsel af 6,3 mio. kr. til budgettet.

Det er positivt, at der er opmærksomhed på de forskellige nationale tiltag på handicapområdet i forhold til styring af økonomien, herunder delaftale til ØA2025.

Som nævnt i notatet er det usikkert, hvor mange midler, der vil gå til Kalundborg Kommune som følge af nye regelsæt og i så fald hvornår. Voksenspecialenhedens medarbejdere er derfor bekymrede for, at ovennævnte tiltag bliver tillagt for stor vægt som delvis afhjælpning af de aktuelle økonomiske udfordringer på Voksenspecialenhedens område.

**Notat om samling af Jobcenter og Borgerservice på Holbækvej**

Medarbejderne i Voksenspecialenheden bakker op om forslaget til ny tilbygning til Rådhuset i forhold til samarbejdet på tværs, som vil være til gavn for både ansatte, borgere, virksomheder og samarbejdspartnere. Ligeledes er vi enige i Organisationsstabens perspektiv om gentænkning af arbejdsfællesskaber, arbejdsmiljø i forhold til fordeling af pladser, kantine, mødelokaler mm. samt besparelser på vedligehold af gamle bygninger, fælles bilpark og lignende.

De borgere der har behov for personlig kontakt med Jobcenteret er ofte borgere som i forvejen er udfordret økonomisk og/eller på deres funktionsniveau. Borgere kan også være udfordret af livskriser. Hvis adgangen flyttes fra midten af Kalundborg by til Holbækvej, kan vi være bekymrede i forhold til om borgere søger den hjælp, de har behov for.

Vi har dog en bekymring for, at det øgede antal medarbejdere på Holbækvej vil påvirke infrastrukturen, som aktuelt er presset, negativt. Kalundborg Kommune ønsker at være en attraktiv arbejdsplads, og den pressede infrastruktur har negativ indvirkning på dette.

**Notat om niveau for kørsel med Flexhandicap**

Medarbejderne i Voksenspecialenheden bakker op om forslaget om at udvide antallet af ture med Flextrafik med op til 20 ekstra ture for de borgere, der rammer loftet på 104 ture

**Notat om Tandplejens fremtid**

Medarbejderne i Voksenspecialenheden bakker op om forslaget til at samle Tandplejen på én matrikel, således Tandplejens rammer bliver tidssvarende og driftssikre og kan stå mål med de krav, der stilles til driften af en velfungerende og moderne Tandpleje.

Inden for Specialtandplejen er der aktuelt den udfordring, at Region Sjælland lægger op til en rammeaftale, hvor der er loft over antallet af borgere, Kalundborg Kommune kan henvise, hvilket kan blive til ugunst for de af kommunens borgere, der ikke kan tilbydes Specialtandpleje i Regionen.

**Notat om direktionens anbefaling til justering af budgetrammen i Børn og Familie**

I forhold til besparelser på Børn og Familie-området påpeger medarbejderne i Voksenspecialenheden, at disse besparelser på sigt har en afledt negativ konsekvens for økonomien på voksensocialområdet, idet en ringere eller manglende indsats i barndommen giver udslag i øget behov for støtte eller botilbud i voksenlivet.

**Notat om besparelser i HR-puljer**

Voksenspecialenhedens medarbejdere påpeger vigtigheden i at fastholde en attraktiv arbejdsplads, og vi kan derfor ikke anbefale besparelser i HR-puljer.